समाजवादी पार्टी, उत्तर प्रदेश
19, विक्रमादित्य मार्ग, लखनऊ
        प्रकाशन/प्रसारण हेतु-    दिनांकः12.01.2025
    समाजवादी पार्टी के राज्य मुख्ययालय 19 विक्रमादित्य मार्ग लखनऊ में डॉ0 राममनोहर लोहिया सभागार में आज स्वामी विवेकानन्द जी की जयंती युवा दिवस के रूप में मनाई गयी। कार्यक्रम में समाजवादी पार्टी के राष्ट्रीय अध्यक्ष एवं पूर्व मुख्यमंत्री श्री अखिलेश यादव ने नव वर्ष का कैलेण्डर लांच किया। कार्यक्रम में पूर्व सांसद श्री उदय प्रताप सिंह, राष्ट्रीय उपाध्यक्ष श्री किरनमय नंदा, राष्ट्रीय सचिव श्री राजेन्द्र चौधरी, सामाजिक कार्यकर्ता श्री दीपक कबीर, विधायक श्री आशू मलिक, बीरेन्द्र यादव समेत अन्य नेता कार्यकर्ता मौजूद रहे।
     इस अवसर पर श्री अखिलेश यादव ने कहा कि स्वामी विवेकानन्द जी ने पूरी दुनिया को भारत का परिचय जिस रूप में दिया वैसा परिचय और प्रचार उससे पहले किसी नेता या संत ने नहीं दिया था। अमेरिका में पहले ही भाषण में स्वामी विवेकानन्द जी ने पूरी दुनिया को प्रभावित किया। उन्होंने कहा कि हम उस देश से आते हैं, जिस देश में सिखाया जाता है कि सहनशीलता क्या है? स्वीकार्यता क्या है? हमारा समाज, हमारा धर्म हमें टालरेंस सिखाता है। भारत में कोई भी किसी विचार को लेकर आया, यहां उसे स्वीकार किया गया, सबको अपने में समाहित किया।
    स्वामी विवेकानन्द का जीवन उनके परिवार, उनके स्कूल और स्वामी रामकृष्ण परमहंस से प्रभावित था। उनकी बातें हम लोगों को प्रेरणा देती हैं। रास्ता दिखाती है। उनकी बातों को समझना आज के नौजवान के लिए जरूरी है। आज सरकारें जब कुछ चीजों को बार-बार थोप रही है। सत्ता में बैठे लोगों में टॉलरेंस नाम की चीज नहीं है। ये किसी भी चीज को स्वीकार नहीं करते हैं, अपनी कमियां भी नहीं स्वीकारते हैं। ऐसे में स्वामी विवेकानन्द की बातों को जानना और पढ़ना आवश्यक है। स्वामी विवेकानन्द ने धर्म का जो रास्ता दिखाया, दुनिया के सामने धर्म, परम्परा संस्कृति जिस बात को रखा उनकी कही बातों को अपने जीवन में उतारना, उनपर चलना ही स्वामी विवेकानन्द को सच्ची श्रद्धांजलि है। स्वामी विवेकानन्द जी नर सेवा को नारायण की सेवा मानते थे।
    श्री अखिलेश यादव ने कैलेण्डर बनाने के लिए श्री दीपक कबीर को बधाई दी। इस अवसर पर पूर्व सांसद श्री उदय प्रताप सिंह ने स्वामी विवेकानन्द की जयंती यूथ डे की बधाई देते हुए कहा कि स्वामी विवेकानन्द जी ने जो संदेश दिया है उस पर चला जाता तो देश बहुत तरक्की कर जाता। स्वामी विवेकानन्द खुद को समाजवादी मानते थे। सरदार भगत सिंह और नेताजी सुभाष चंद्र बोस भी अपने को समाजवादी कहते थे। समाजवाद का मतलब समाज में प्रगति, तरक्की और सम्पत्ति का बंटवारा जहां तक हो सके बराबर हो, स्वामी विवेकानन्द जी ने कहा था कि पिछड़ी और वंचित जातियों को जो अधिकार है उन्हें वापस कर दो नहीं तो अगर वे छीनेंगे तो बड़े लोगों को तकलीफ होगी। उन्होंने कहा कि श्री अखिलेश यादव जी ने जो पीडीए बनाया है ये सभी वंचित वर्गों को सम्मान और अधिकार देने के लिए है।  
    श्री उदय प्रताप सिंह ने कहा कि स्वामी विवेकानन्द जी ने पूरी दुनिया को वसुधैव कुटुम्बकम का संदेश दिया। आज देश का यूथ सबसे ज्यादा बेरोजगार, निराश, संघर्षरत है। विवेकानन्द जी कहते थे नाकामयाबियों के बावजूद कोशिशें बराबर जारी रहनी चाहिए। कामयाबी का इससे बड़ा मंत्र कोई नहीं है।
श्री दीपक कबीर ने कहा कि इस महत्वपूर्ण दिन पर जरूरी है कि हम लोग विवेकानन्द जी को याद करते हुए बराबरी की दुनिया की ओर आगे बढ़े। उन्होंने कैलेण्डर के बारे में जानकारी दी।
    कार्यक्रम में पूर्व सांसद अरविन्द कुमार सिंह, पूर्व विधायक रूश्दी मियां, पूर्व एमएलसी सर्वश्री वासुदेव यादव, असलम राईनी, विकास यादव, माविया अली, मणेन्द्र मिश्रा, पवन मनोचा, फखरूल हसन चांद, सोनू कनौजिया, नवीन धवन बंटी, हिमांशु, पियूष, विपिन, केके श्रीवास्तव, डॉ0 हरिश्चन्द्र, राधेश्याम सिंह, नरेन्द्र शर्मा, राधाकांत यादव, भीष्म नारायण यादव समेत बड़ी संख्या नेता एवं कार्यकर्ता मौजूद रहे।        
      (राजेन्द्र चौधरी)
        मुख्य प्रवक्ता